b'\n_START_ARTICLE_\nLietuvos jaun\xc5\xb3j\xc5\xb3 advokat\xc5\xb3 asociacija\n_START_PARAGRAPH_\nLietuvos jaun\xc5\xb3j\xc5\xb3 advokat\xc5\xb3 asociacija (LJAA) - Lietuvos teisin\xc4\x97 organizacija, vienijanti jaunuosius advokatus, Lietuvos advokat\xc5\xabros sistemos dalis, Europos jaun\xc5\xb3j\xc5\xb3 advokat\xc5\xb3 asociacijos (EYBA) bei International Young Lawyers Association (AIJA) nar\xc4\x97.\n_START_SECTION_\nIstorija\n_START_PARAGRAPH_\n1994 m. kovo 17 d. buvo \xc4\xafregistruoti LJAA \xc4\xafstatai (Lietuvos advokat\xc5\xb3 tarybos protokolu Nr. 18). LJAA buvo \xc4\xafsteigta atsi\xc5\xbevelgiant \xc4\xaf Europos \xc5\xa1ali\xc5\xb3 praktik\xc4\x85 steigti jaun\xc5\xb3j\xc5\xb3 advokat\xc5\xb3 asociacijas. Tais pa\xc4\x8diais metais LJAA buvo priimta EYBA nare. LJAA tampriai bendradarbiavo su Londono jaun\xc5\xb3j\xc5\xb3 advokat\xc5\xb3 grupe (London Young Solicitors Group) pagal \xe2\x80\x9eEYBA twinning\xe2\x80\x9c (liet. Dvyni\xc5\xb3) program\xc4\x85. \xc5\xa0ios programos pagrindu 1994\xe2\x80\x931995 m. buvo organizuojami susitikimai, seminarai Londone bei Vilniuje, apsikei\xc4\x8diant jaun\xc5\xb3j\xc5\xb3 advokat\xc5\xb3 delegacijomis i\xc5\xa1 Lietuvos bei Londono. _NEWLINE_2000 m. kovo 31 d. LJAA nari\xc5\xb3 visuotiniame susirinkime buvo nuspr\xc4\x99sta \xc4\xafregistruoti Visuomenin\xc4\x99 organizacij\xc4\x85 Lietuvos jaun\xc5\xb3j\xc5\xb3 advokat\xc5\xb3 asociacij\xc4\x85. 2000 m. liepos 28 d. Klaip\xc4\x97doje \xc4\xafvyko Visuomenin\xc4\x97s organizacijos Lietuvos jaun\xc5\xb3j\xc5\xb3 advokat\xc5\xb3 asociacijos steigiamasis susirinkimas. 2000 m. rugpj\xc5\xab\xc4\x8dio 23 d. \xc4\xafregistruota Visuomenin\xc4\x97 organizacija Lietuvos jaun\xc5\xb3j\xc5\xb3 advokat\xc5\xb3 asociacija. Ji yra LJAA teisi\xc5\xb3 per\xc4\x97m\xc4\x97ja ir veiklos t\xc4\x99s\xc4\x97ja. _NEWLINE_2005 m. prad\xc5\xbeioje Juridini\xc5\xb3 asmen\xc5\xb3 registre buvo \xc4\xafregistruota nauja LJAA \xc4\xafstat\xc5\xb3 redakcija. Tuo baig\xc4\x97si LJAA statuso pakeitimo i\xc5\xa1 visuomenin\xc4\x97s organizacijos \xc4\xaf asociacij\xc4\x85 procesas, kuris buvo reikalingas d\xc4\x97l pasikeitusi\xc5\xb3 \xc4\xafstatym\xc5\xb3 reikalavim\xc5\xb3.\n_START_SECTION_\nTikslai\n_START_PARAGRAPH_\nLietuvos jaun\xc5\xb3j\xc5\xb3 advokat\xc5\xb3 asociacijos tikslai yra skatinti teisin\xc4\xaf i\xc5\xa1silavinim\xc4\x85, ypa\xc4\x8d ilgalaikes organizacijos nari\xc5\xb3 studijas, pad\xc4\x97ti ugdyti organizacijos nari\xc5\xb3 praktinius \xc4\xafg\xc5\xabd\xc5\xbeius, kelti kvalifikacij\xc4\x85, atstovauti organizacijos nari\xc5\xb3 interesams \xc4\xafvairiose institucijose, platinti informacij\xc4\x85 organizacijos nari\xc5\xb3 tarpe apie \xc4\xafvairius Europos jaun\xc5\xb3j\xc5\xb3 advokat\xc5\xb3 asociacij\xc5\xb3 rengiamus susitikimus, konferencijas, seminarus.\n_START_SECTION_\nVeikla\n_START_PARAGRAPH_\nLietuvos jaun\xc5\xb3j\xc5\xb3 advokat\xc5\xb3 asociacija rengia teisinio pob\xc5\xabd\xc5\xbeio paskaitas, seminarus, diskusijas bei kursus, leid\xc5\xbeia laikra\xc5\xa1\xc4\x8dius ir kitus informacinius leidinius teisine tematika, remia ir ple\xc4\x8dia teisinink\xc5\xb3 ry\xc5\xa1ius, supa\xc5\xbeindinant su kitomis teisin\xc4\x97mis sistemomis ir kit\xc5\xb3 \xc5\xa1ali\xc5\xb3 teisine praktika, atstovauja organizacijos nariams Lietuvos advokat\xc5\xb3 taryboje ir kituose teisinink\xc5\xb3 bei kit\xc5\xb3 profesij\xc5\xb3 organizacijose ir institucijose, teikia pasi\xc5\xablymus Seimui, LR Vyriausybei ir kitoms valstyb\xc4\x97s vald\xc5\xbeios ir valdymo institucijoms d\xc4\x97l teis\xc4\x97s akt\xc5\xb3, tiesiogiai ar netiesiogiai reglamentuojan\xc4\x8di\xc5\xb3 LJAA nari\xc5\xb3 veikl\xc4\x85.\n_START_SECTION_\nValdymas\n_START_PARAGRAPH_\nLJAA valdymo organai yra Visuotinis nari\xc5\xb3 susirinkimas, Valdyba ir Prezidentas. Valdyb\xc4\x85 sudaro 7 nariai (\xc4\xafskaitant Prezident\xc4\x85);  renkami Visuotiniame nari\xc5\xb3 susirinkime 2 met\xc5\xb3 kadencijai i\xc5\xa1 LJAA nari\xc5\xb3. Valdyba savo kadencijos laikotarpiui i\xc5\xa1 savo nari\xc5\xb3 renka viceprezident\xc4\x85, generalin\xc4\xaf sekretori\xc5\xb3 ir i\xc5\xbedinink\xc4\x85._NEWLINE_2019 m. bir\xc5\xbeelio 6 d. LJAA visuotinio nari\xc5\xb3 susirinkimo metu i\xc5\xa1rinkta nauja valdyba (2019-2021 m. kadencijai): dr. Edvinas Me\xc5\xa1kys (Prezidentas ir valdybos pirmininkas), Giedrius Abromavi\xc4\x8dius (LJAA valdybos narys), Antanas Jonikaitis (LJAA valdybos narys), Vincentas Zabulis (LJAA valdybos narys) ir Art\xc5\xabras \xc5\xbddanovi\xc4\x8dius (LJAA valdybos narys), Greta K\xc5\xabbili\xc5\xabnait\xc4\x97 (valdybos nar\xc4\x97) ir Marta Matiukevi\xc4\x8d (valdybos nar\xc4\x97).'